  Майя Бывальцева Ижкарын 21-тӥ оштолэзе ортчем Кылъёсъя фестивале 250 пала адями пыриськиз. Со сярысь ивортодэтъя «Удмуртия» агентстволы радъясьёс веразы. Кылӥсьёс пӧлын тросгес вал студентъёс но ужась егитъёс.  Фестиваль улсын 20-лэсь трос кылъёсын тодматӥзы, кылъёсын герӟаськем лекциос, шудонъёс ортчытӥзы. Ивортодэт созэ яке тазэ кылэз дышетэм муртъёс, озьы ик со кылын вордскем дырысенызы вераськисьёс сётӥзы.  Удмурт кун университетын мадьяр кыллы дышетӥсь Жофия Сираки верамъя, со радъясьёслы нырысетӥосыз пӧлын, дыр, куриськон сётӥз. Та выллем ужрадэ нылмурт кыкетӥзэ пыриське ни. Таӵе фестиваль адямиосты тунсыко ивортодэтэн тодматыны туж умой луонлык, пусъе со. Культура сярысь но, венгер калыклэн кылдэмез сярысь, кытын вал родинамы. Собере финн-угор калыкъёс сярысь но, венгер кыл финн-угор кыл луэ шуыса, но, кылсярысь, кыӵе финн-угор кылъёс вань венгер кылын удмурт кыллы тупась. Эшшо Рубиклэн кубикез сярысь, со венгер изобретение шуыса. Грамматика сярысь но. Тросэз кылзӥсьёс ӟуч адямиос вал, соослы туж секыт венгер грамматика, удмуртъёслы капчигес, удмуртъёс ӝоггес быгато валаны венгер грамматикаез Жофия Сираки, мадьяр кылъя дышетӥсьТодон-валанъёсты будэтон ласянь та туж умой, шуиз фестивале кылзӥсь сямен пыриськись Анастасия Кудряшова. Со ньыль урокъёсы ветлэм ни вылэм — финн, араб, корей, мадьяр кылъёсъя. Солэн верамезъя, тунсыко пӧртэм группаосысь кылъёслэсь пӧртэмлыксэс тодыны, озьы ик ӟуч кылэн ӵошатыны. Финн, венгер кылъёс — со финн-угор группа, удмурт кыллы, милям вордскем шаермылы матын луись кылъёс. Корей группа — со Азия, азиатской кылъёс. Араб кунъёс — соос али туж тодмо луэмын, соос сярысь тунсыко вал кылзыны Анастасия Кудряшова, Кылъёсъя фестивале пыриськисьСолэн верамезъя, урокъёсын туж пайдаё тодонлык сётӥзы, соя йылпумъянъёс лэсьтыны луэ — дышетоно яке ӧвӧл созэ яке тазэ кылэз. Али со англи кылэз тодэ ни шуыса вераз, эшшо немец кылэз кӧня ке. Огъя лулчеберетсэ, тодонлыксэ котькуд ласянь будэтон вылысь фестивале лыктэм Дмитрий но. Француз, но англи кылъёсты со тодэ ни, соин ик венгер, финн, испан кылъёсъя урокъёсты быръем, озьы ик «Кыллэн но малпаськон радлыклэн кусыпсы» лекцие ветлэм. Мыным тунсыко финн-угор ӧр, озьы ик испан кыл. Трос тодӥ кылъёс сярысь, валай, кыӵе кылэз азьланяз дышетыны — со венгер Дмитрий, Кылъёсъя фестивале пыриськисьВатсалом, Ижкарын Кылъёсъя фестиваль ньылетӥзэ ортчиз ни. Туэ сое Удмурт кун университетысь Удмурт кылосбуръя, финно-угроведениея но журналистикая институтысь студентъёслэн тодосъя огазеяськонзы, «Удмуртлык» огинлык но УдГУ-ысь студентъёслэн калыккуспо клубзы радъязы. Тегъёс: Лулчеберет Дышетон Ижкар Удмуртия удмурткыл йӧслыкъёс  